Document ID: 32014D0359

DEĊIŻJONI TA' IMPLIMENTAZZJONI TAL-KUMMISSJONI
tat-13 ta' Ġunju 2014
dwar il-konformità tal-istandards Ewropej EN 15649-1:2009+A2:2013 and EN 15649-6:2009+A1:2013 għal oġġetti li jżommu f'wiċċ l-ilma għall-użu għar-rikreazzjoni fuq l-ilma jew fl-ilma mar-rekwiżit ta' sigurtà ġenerali tad-Direttiva 2001/95/KE tal-Parlament Ewropew u tal-Kunsill u l-pubblikazzjoni tar-referenzi ta' dawk l-istandards f'Il-Ġurnal Uffiċjali tal-Unjoni Ewropea
(Test b'rilevanza għaż-ŻEE)
(2014/359/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta' Diċembru 2001 dwar is-sigurtà ġenerali tal-prodotti (1), u b'mod partikolari l-ewwel subparagrafu tal-Artikolu 4(2) tagħha,
Billi:
(1)
L-Artikolu 3(1) tad-Direttiva 2001/95/KE jeħtieġ li l-produtturi jqiegħdu biss prodotti siguri fis-suq.
(2)
Skont it-tieni subparagrafu tal-Artikolu 3(2) tad-Direttiva 2001/95/KE, prodott għandu jitqies bħala sigur, safejn għandhom x'jaqsmu r-riskji u l-kategoriji tar-riskji koperti bl-istandards nazzjonali rilevanti, meta jkun konformi mal-istandards nazzjonali volontarji li jittrasponu l-istandards Ewropej, li r-referenzi tagħhom ikunu ġew ippubblikati mill-Kummissjoni f'Il-Ġurnal Uffiċjali tal-Unjoni Ewropea, skont l-Artikolu 4(2) ta' dik id-Direttiva.
(3)
Skont l-Artikolu 4(1) tad-Direttiva 2001/95/KE, l-istandards Ewropej huma stabbiliti minn organizzazzjonijiet Ewropej tal-istandardizzazzjoni (ESOs) skont mandati stipulati mill-Kummissjoni.
(4)
Skont l-Artikolu 4(2) tad-Direttiva 2001/95/KE, il-Kummissjoni trid tippubblika r-referenzi ta' dawn l-istandards.
(5)
Fil-21 ta' April 2005, il-Kummissjoni adottat Deċiżjoni 2005/323/KE dwar ir-rekwiżiti tas-sigurtà li jridu jintlaħqu mill-istandards Ewropej għal oġġetti ta' rikreazzjoni li jżommu f'wiċċ l-ilma għall-użu fuq jew ġewwa l-ilma skont id-Direttiva 2001/95/KE tal-Parlament Ewropew u tal-Kunsill (2).
(6)
Fis-6 ta' Settembru 2005, il-Kummissjoni ħarġet mandat M/372 lill-Organizzazzjonijiet Ewropej tal-Istandardizzazzjoni (ESOs) għall-abbozzar ta' standard(s) Ewropew(i) biex jindirizzaw ir-riskji ewlenin assoċjati ma' oġġetti ta' rikreazzjoni li jżommu f'wiċċ l-ilma għall-użu fuq l-ilma jew fl-ilma, jiġifieri inċidenti li jinvolvu l-għarqa jew kważi għarqa kif ukoll riskji oħrajn marbuta mad-diżinn tal-prodott, bħalma huma l-ġarr mill-kurrenti, it-telf ta' qbid, waqgħa mill-għoli, il-qbid jew it-taħbil fuq l-ilma jew taħt wiċċ l-ilma, it-telf għall-għarrieda tal-abilità li jżommu f'wiċċ l-ilma, il-qlib, kesħa f'daqqa, kif ukoll ir-riskji inerenti fl-użu tagħhom, bħal ħabta u impatt, kif ukoll ir-riskji marbuta mar-riħ, il-kurrenti u l-marea.
(7)
Il-Kumitat Ewropew għall-Istandardizzazzjoni (CEN) adotta sensiela ta' standards Ewropej (EN 15649 il-partijiet 1-7) għal oġġetti ta' rikreazzjoni li jżommu f'wiċċ l-ilma għall-użu fuq jew fl-ilma b'reazzjoni għall-mandat tal-Kummissjoni; Fit-18 ta' Lulju 2013, il-Kummissjoni adottat id-Deċiżjoni ta' Implimentazzjoni 2013/390/UE (3) li tiddikjara li l-istandards Ewropej EN 15649 (il-partijiet 1-7) għal oġġetti ta' rikreazzjoni li jżommu f'wiċċ l-ilma jissodisfaw ir-rekwiżit ġenerali ta' sigurtà tad-Direttiva 2001/95/KE għar-riskji li jkopru, u ppubblikat ir-referenzi tagħhom fil-parti C ta' Il-Ġurnal Uffiċjali tal-Unjoni Ewropea.
(8)
Minn dakinhar is-CEN irrevediet l-istandards Ewropej li ġejjin għal oġġetti ta' rikreazzjoni li jżommu f'wiċċ l-ilma għall-użu fuq jew fl-ilma: EN 15649-1:2009+A2:2013 u EN 15649-6:2009+A1:2013.
(9)
L-istandards Ewropej EN 15649-1:2009+A2:2013 u EN 15649-6:2009+A1:2013 jissodisfaw il-mandat M/372 u jikkonformaw mar-rekwiżit ta' sigurtà ġenerali tad-Direttiva 2001/95/KE. Ir-referenzi tagħhom għaldaqstant għandhom jiġu ppubblikati f'Il-Ġurnal Uffiċjali tal-Unjoni Ewropea.
(10)
Il-miżuri previsti f'din id-Deċiżjoni huma fi qbil mal-opinjoni tal-Kumitat imwaqqaf skont id-Direttiva 2001/95/KE,
ADOTTAT DIN ID-DEĊIŻJONI:
Artikolu 1
L-istandards Ewropej li ġejjin jissodisfaw ir-rekwiżit ġenerali ta' sigurtà tad-Direttiva 2001/95/KE għar-riskji li jkopru:
(a)
EN 15649-1:2009+A2:2013 “Floating leisure articles for use on and in the water - Part 1: Classification, materials, general requirements and test methods”,
(b)
EN 15649-6:2009+A1:2013 “Floating leisure articles for use on and in the water - Part 6: Additional specific safety requirements and test methods for Class D devices”.
Artikolu 2
Ir-referenzi tal-istandards EN 15649-1:2009+A2:2013 u EN 15649-6:2009+A1:2013 għandhom jiġu ppubblikati fil-parti C ta' Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, it-13 ta' Ġunju 2014.

Labels: 7
0
3
20